《采桑玉堂阴二首答篁墩学士 其二》
明代·李东阳

采桑玉堂阴，阴浓树婆娑。一采不满筐，竟日能几何。

乃知富贵地，不及穷山阿。蚕成忽满眼，所得良亦多。

人言系家运，或者阴阳和。向非夙夜勤，岂恃叶与柯。

衣多必思寒，吾民本同科。欲将分蚕意，广被无偏颇。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。